ORDE do 16 de xuño de 2011 pola que se acorda a cesión en propiedade á Deputación Provincial de Ourense dun camión cisterna propiedade da Comunidade Autónoma de Galicia.
Consellería de Medio Ambiente, Territorio e Infraestruturas — III. Outras disposicións — 28/06/2011

A Lei 3/1985, do 12 de abril, de patrimonio da Comunidade Autónoma galega, permite a cesión de bens mobles da comunidade autónoma sempre que se dedique a fins de utilidade pública ou interese social, exixindo o Decreto 50/1989, polo que se aproba o regulamento da citada Lei 3/1985, que a orde de cesión exprese a finalidade concreta a que a entidade beneficiaria debe destinar os bens, así como as súas condicións.
A Xunta de Galicia, consciente das necesidades de medios materiais e técnicos e a falta de medios económicos que teñen as deputacións provinciais para o cumprimento dos seus fins, cedeu o uso dun camión cisterna adscrito á Consellería de Medio Ambiente, Territorio e Infraestruturas á Deputación Provincial de Ourense para dedicalo á conservación e mantemento de vías provinciais e municipais.
A Deputación Provincial de Ourense solicita agora a cesión da súa titularidade, polo que a Consellería de Medio Ambiente, Territorio e Infraestruturas tramitou o expediente de cesión, de conformidade co disposto no artigo 35 bis da Lei 3/1985, do 12 de abril, do patrimonio da Comunidade Autónoma galega, e no artigo 96 bis do seu regulamento, aprobado polo Decreto 50/1989, do 9 de marzo.
Por todo o exposto, en uso das facultades que me confire o artigo 34.6 e 38 da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro
Artigo 1. Cédeselle en propiedade á Deputación Provincial de Ourense o vehículo camión cisterna betuminador matrícula C-3254-AB, número de bastidor VS11223B0F1DU0015.
Artigo 2. A dita cesión, que se instrumentará a través dunha acta para o efecto asinada coa dita deputación, terá que levarse a cabo de acordo coas seguintes cláusulas:
1. O vehículo cedido destinarase á conservación e mantemento de vías provinciais e municipais.
2. Esta cesión, en propiedade, outórgase con carácter definitivo, sen prexuízo do previsto nos puntos seguintes.
3. A deputación cesionaria deberá realizar, ante a Xefatura Provincial de Tráfico, os trámites precisos para o cambio de titularidade do vehículo.
4. Así mesmo, a deputación comprométese a efectuar o pagamento dos importes debidos, en concepto de imposto de circulación de vehículos de tracción mecánica.
5. Serán causas de resolución da cesión acordada, revertendo o ben ao patrimonio da Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioración que aqueles experimentasen, as seguintes:
– Non aplicación ao fin sinalado no número 1 deste artigo.
– A súa utilización con grave quebrantamento.
– En xeral, o incumprimento das condicións de cesión.
6. A Consellería de Medio Ambiente, Territorio e Infraestruturas poderá comprobar o cumprimento das obrigas que comporta a cesión, ao abeiro das facultades de control e vixilancia da cesión, segundo o disposto no artigo 87 do Decreto 50/1989, do 9 de marzo, polo que se aprobou o regulamento de execución da Lei 3/1985, do 12 de abril, do patrimonio da comunidade autónoma.
7. A entidade local cesionaria responderá fronte a terceiros de todos os danos que poidan derivar, directa ou indirectamente, da utilización do vehículo cedido.
Artigo 3. A cesión formalizarase mediante acta, subscrita polo secretario xeral técnico da Consellería de Medio Ambiente, Territorio e Infraestruturas e o órgano competente da deputación, na cal deberá constar o acordo de cesión e a aceptación do cesionario segundo o disposto nesta orde.
Disposición derradeira primeira. A Consellería de Medio Ambiente, Territorio e Infraestruturas, a través da Secretaría Xeral Técnica, realizará os trámites necesarios para a execución do disposto nesta orde.
Disposición derradeira segunda. Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 16 de xuño de 2011.